Nuohousyrittäjien on noudatettava nuohouspalvelujen markkinoinnissa kuluttajasuojalain säännöksiä.
Nuohousyrityksellä on velvollisuus antaa kuluttajalle tieto nuohouksen hinnasta tai hinnan määräytymisperusteista ennen tilauksen tekemistä. Jos yrityksellä on verkkosivut, niillä on oltava myös nuohouspalveluja koskeva hinnasto. Postilaatikkoon jaettavissa mainoksissa hinta voidaan kertoa perusveloituksena yhden tulisijan ja hormin osalta.
Nuohousyritys ei saa ehdottaa mainoksessaan kuluttajalle yksilöllistä nuohousajankohtaa ja velvoittaa kuluttajaa olemaan yhteydessä uuden ajan sopimiseksi, jos ehdotettu aika ei sovi. Asiakkaalla ei ole velvollisuutta reagoida ehdotettuun nuohouksen ajankohtaan. Nuohouspalvelujen markkinoinnissa ei saa käyttää termiä "nuohousilmoitus", koska termi viittaa viranomaistiedottamiseen eikä kaupalliseen toimintaan.
Nuohousyritys ei myöskään saa mennä tekemään nuohousta ilman tilausta. Asiakkaan on aina vahvistettava markkinoinnissa mahdollisesti ehdotettu nuohousaika.